Um þessar mundir stendur yfir úrslitaviðureign Domino‘s deildar kvenna í körfuknattleik . Þar eigast við tvöfaldir Íslandsmeistarar Snæfells og Haukar . Hafnarfjarðarliðið vann fyrsta leikinn með einu stigi og leiddi því viðureignina þegar liðin mættust aftur í Stykkishólmi í gær . Þar gerðu Snæfellskonur sér lítið fyrir og jöfnuðu viðureignina með öruggum sigri , 69 - 54 . Jafnt var á með liðunum framan af leik og aðeins munaði tveimur stigum eftir fyrsta leikhluta . Eftir það skelltu Snæfellskonur í lás og héldu Haukum stigalausum í heilar sjö mínútur með frábærum varnarleik . Á meðan bættu Snæfellskonur stigunum við hægt og rólega og höfðu afgerandi forskot í hálfleik , 32 - 16 . Þegar lið leiðir með svo afgerandi hætti er alltaf hætt við því að leikmenn verði værukærir . Í upphafi þriðja leikhluta virtist sem Snæfellskonur ætluðu að falla í þá gryfju og gefa ákveðnum Haukakonum smá von á ný . En eftir að gestirnir söxuðu fjögur stig af forystunni náðu Snæfellskonur fullri einbeitingu á nýjan leik . Þær juku forskot sitt í 20 stig fyrir lokafjórðunginn og héldu gestunum í öruggri fjarlægð til leiksloka . Það var ekki fyrr en á lokamínútunum að Haukar náðu aðeins að klóra í bakkann en sigurinn Snæfells var aldrei í nokkurri hættu . Lokatölur í Stykkishólmi 69 - 54 og Snæfell búið að jafna viðureignina . Haiden Palmer átti frábæran leik fyrir Snæfell . Hún skoraði 25 stig , tók átta fráköst , gaf sjö stoðsendingar og stal boltanum sex sinnum . Berglind Gunnarsdóttir skoraði 14 stig og tók sjö fráköst og Bryndís Guðmundsdóttir var með níu stig , átta fráköst og sex stoðsendingar . Eins og áður segir er staðan jöfn í úrslitaviðureign Snæfells og Hauka , hvort lið hefur einn sigur . Þriðji leikur liðanna fer fram í Hafnarfirði á fimmtudaginn . Sigri Snæfellskonur þann leik fá þær gullið tækifæri til að tryggja sér þriðja Íslandsmeistaratitilinn í röð á heimavelli þegar liðin mætast fjórða sinni sunnudaginn 24. apríl næstkomandi .